ธปท.เผยมีนันแบงก์สนใจปล่อยกู้นาโนไฟแนนซ์แล้ว14 ราย
ธปท.เผยมีนันแบงก์สนใจร่วมปล่อยกู้นาโนไฟแนนซ์แล้ว 14 ราย คาดอีก 2-3 สัปดาห์รู้ข้อมูลชัดเจนขึ้น
27 ม.ค. 2558

ธปท.เผยมีนันแบงก์สนใจร่วมปล่อยกู้นาโนไฟแนนซ์แล้ว 14 ราย คาดอีก 2-3 สัปดาห์รู้ข้อมูลชัดเจนขึ้น
นายรณดล นุ่มนนท์ ผู้ช่วยผู้ว่าการ สายกำกับสถาบันการเงิน ธนาคารแห่งประเทศไทย (ธปท.) กล่าวว่า หลังจากราชกิจจานุเบกษาลงประกาศและกฎหมายมีผลบังคับใช้ตั้งแต่ 24 ม.ค.ที่ผ่านมา รวม 2 วันที่ธปท.เปิดให้ผู้สนใจยื่นใบสมัครประกอบธุรกิจสินเชื่อรายย่อยเพื่อการประกอบอาชีพหรือนาโนไฟแนนซ์พบว่ามีผู้ประกอบการแสดงความสนใจสอบถามข้อมูลเบื้องต้นและการยื่นขอใบอนุญาตเข้ามาแล้วถึง 14 ราย ส่วนใหญ่เป็นบริษัทผู้ประกอบธุรกิจปล่อยสินเชื่อที่ไม่ใช่สถาบันการเงิน(นันแบงก์)
“ตอนนี้ มีนันแบงก์สนใจสอบถามเข้ามาแล้ว 14 ราย ซึ่งถ้ายื่นเอกสารและหลักฐานครบถ้วนก็สามารถยื่นสมัครกับธปท.และธปท.เสนอคลังอนุมัติได้ 60 วันก็ปล่อยกู้ได้เลย โดยการให้กู้สินเชื่อนานาโนไฟแนนซ์เป็นสินเชื่อที่ปล่อยให้บุคคลธรรมดา คิดดอกเบี้ย รวมค่าธรรมเนียมและเบี้ยปรับต่างๆแล้วได้ไม่เกิน 36% ต่อปี ให้กู้ได้ไม่เกิน 1 แสนบาทต่อราย คาดว่าอีกประมาณ 2-3 สัปดาห์จะเห็นจำนวนรายที่สนใจที่จะเข้ามาปล่อยกู้ได้ชัดขึ้นว่ามีกี่ราย”นายรณดลกล่าว
ทั้งนี้ ผู้จะประกอบธุรกิจปล่อยกู้นานโนไฟแนนซ์ต้องมีทุนจดทะเบียนชำระแล้วขั้นต่ำ 50 ล้านบาท มีอัตราหนี้ต่อทุนสินต่อส่วนของผู้ถือหุ้นไม่เกิน 7 เท่า หมายถึงถ้าผู้ประกอบการรายใหม่มีทุน 50 ล้านบาทก็สามารถปล่อยกู้ได้ในวงเงินสูงสุดประมาณ 400 ล้านบาท(รวมทุน 50 ล้านบาทแล้ว) แสดงว่าถ้ามีมีผู้สนใจร่วมปล่อยกู้ 10 ราย ก็จะมีวงเงินสินเชื่อรวมประมาณ 4,000 ล้านบาท เป็นต้น ส่วนกรณีรายเก่าที่ประกอบธุรกิจอยู่แล้วแต่มีทุนเกินกำหนดจากเกณฑ์นี้ ธปท.ผ่อนผันให้ดำเนินการปรับลดหนี้ให้มาอยู่ในเกณฑ์ให้ได้ภายใน 1 ปี นับจากวันประกาศ 23 ม.ค.2558
สำหรับผลสำรวจของธปท.ล่าสุด ณ ปี 2556 พบว่า มีคนเป็นหนี้นอกระบบอยู่ประมาณ 6 แสนครัวเรือน และมีครัวเรือนที่ยังเข้าไม่ถึงสินเชื่ออยู่ประมาณ 1.3 ล้านครัวเรือน